Slesvigere på barrikaderne - FLA : FLA
15-03-2019 11:33
Slesvigere på barrikaderne
15-03-2019 | 11:33 | af Dorthe Wolff
En slesvigborger fra mindretallet og en slesvigborger fra flertallet vil gerne gøre en »kæmpestor indsats« for at fremme ideen om at samle det danske og tyske bibliotek under ét tag centralt i byen.
»Dansk og tysk bibliotek under samme tag? Ja tak!« Sådan lød overskriften på en mail, som vi på avisen har fået fra en oprørt borger fra Slesvig.
Lea Piepgras, der arbejder som pædagog i en dansk børnehave uden for Slesvig, kunne ikke lade være med at kaste sig over tastaturet, da hun læste sidste uges artikler om, at man fra Dansk Centralbiblioteks side er forbeholden over for at samle det danske og tyske bibliotek under ét tag i byen.
Nu vil slesvigborgerne Lea Piepgras (forrest) og Bärbel Carstens (bagerst) gøre deres for, at det danske bibliotek flytter med til en mere central placering i byen, når det nuværende parkeringshus rives ned og erstattes af et nyt byggeri. Her er det allerede planen, at byens Stadtbücherei skal flyttes hen. Foto: Tim Riediger
Og nu vil hun gå på barrikaderne:
– Jeg vil gerne give en kæmpestor indsats for at fremme visionen om et dansk og tysk bibliotek under ét tag, og jeg er ærlig talt forskrækket over Jens M. Henriksens udtalelse om, at »Vi skal passe på det danske« og ideen om, at nogen tager nogen noget væk, fortæller Lea Piepgras.
– Det danske bibliotek ligger gemt godt væk, og stedet virker absolut ensomt. Men hvis man samler de to biblioteker under samme tag, ville det danske mindretal og den danske kultur blive synlig. Og på den måde ville man jo netop bevare det danske, mener Lea Piepgras.
Hvad taler imod?
Bärbel Carstens, der er borgermedlem af Die Grünen i Slesvig, kan ligesom Lea Piepgras ikke forstå, hvad der skulle tale imod at samle det danske og tyske bibliotek under samme tag.
– Et dansk og tysk bibliotek under samme tag er en super ide. Det rammer jo lige ned i det, der skal være kerneformålet med det nye byggeri, der hvor det gamle parkeringshus er i dag: At bygge et sted for borgerne! Et sted hvor man kan mødes, tale sammen, opholde sig, ganske enkelt være til, siger Bärbel Carstens.
Undren nord og syd for grænsen
Bibliotekschef lægger fælles dansk-tysk bibliotek i graven
Leder: Skal – skal ikke
Nye vedtægter giver ikke mere dansk i foreninger